Sciat omnis posteritas cui nota fuerit reverentia et locus sancti Marcelli martiris gloriosi, quia villam Marniaci primus filiorum Rotberti Wigo dedit jam dicto martiri, in quantum ad se pertinuit, quando, mundo relicto, habitum monasticum sumpsit. Deinde Ydmarus, secundus frater, partem suam conferens, totam donationem confirmavit; sicque beatus Marcellus donorum susceptor et retributionum debitor factus, totam ex integro villam cum suis appenditiis obtinuit, cum consensu tam istorum quam filiorum suorum, de Guigone scilicet nati, Bartholomei et sororis ejus, de Idmaro autem Bernardi, Rotberti, Guigonis, Pagani et Heynrici, de Heynrico vero nati, Rotberti et uxorum ipsorum, et ceterorum qui laudare debuerunt. Huic donationi interfuerunt, Walterius de Sancta Helena, Wido de Camiliaco, et Idigerius de Fontaneis; item, Hugo de Camiliaco, Milo Calvellus, Stephanus de Pino et multi alii, et super omnes Jesus Christus Dominus noster qui cum Patre et Spiritu Sancto vivit et regnat in secula seculorum. Amen.